Sivilforsvaret holder vakt i dalen
- Sivilforsvaret har opprettet en vaktpost i dalen, der det føres oversikt over hvem som er i Fortunsdalen til enhver tid, sier operasjonsleder Per Rimmen ved Sogn og Fjordane politidistrikt til VG. Ifølge Rimmen er også veien til turisthytta Nørdstedalsseter nå stengt. - De som vil ut, kommer ut. Men ingen nye turister får komme inn til Nørdstedalsseter, sier Rimmen. Norges vassdrags- og energidirektorat sendte fredag formiddag ut varsel om et mulig flomras i forbindelse med snøsmelting på Harbardsbreen. Flomraset kan i verste fall føre til storflom innerst i Lustrafjorden i Sogn og Fjordane.- Det har vært en liten økning i tilsiget fra sjøen under breen i løpet av natten, men ikke dramatisk, sier vassdragsteknisk ansvarlig Johnny Bruheim i Hydro til VG. Klokken 0900 i dag dro flere representanter fra Hydro og NVE over den oppdemte sjøen i helikopter, for å skaffe seg oversikt over situasjonen. Fra innsjøen under breen renner vannet ned til Fivlemyrmagasinet. Dersom dette magasinet blir fylt helt opp, er en flom nedover i dalen ikke til å unngå. - Vi har åpnet lukene og tappet med magasinet i hele natt, og sluppet ut mer vann enn det som har kommet inn i dammen, sier Bruheim. - Hvor sannsynlig er det at dette vil løsne i løpet av dagen?- Ut fra det som skjedde i 2010, vil det komme i løpet av dagen. Da vil vannføringen nesten doble seg. Men dette vil vi trolig kunne håndtere i magasinet, og jeg vil si at vi har veldig bra kontroll på situasjonen. Ingen vet sikkert hvor mye vann bresjøen inneholder, men ifølge beregninger kan det være snakk om nesten seks milliner kubikkmeter. Bruheim sier at de er glade for at det ikke har kommet nedbør de siste dagene, noe som ville ha forverret situasjonen betraktelig. - Vi gjør det som står i vår makt for å holde vannivået så lavt som mulig, sier han. Det bor rundt 50 personer i Fortunsdalen, men det er uklart hvor mange som vil bli berørt av en eventuell storflom. - Husene som er mest utsatt er de som står der det er flatest, sier lensmann Asle Karoliussen i Luster til VG lørdag morgen.Han setter sin lit til at Hydro klarer å håndtere vannmengdene ved å regulere vannmagasinet, men peker på at det er flere ukjente faktorer som kan spille inn. - Vi vet ikke hvor raskt dette vil skje, og om alt vil komme på en gang. Heldigvis har vi ikke nedbør i tillegg til snøsmeltingen, somunder flommen i 2010. Ordfører Ivar Kvalen i Luster kommune sa fredag til VG at de ikke ønsker å evakuere folk unødig. – Sannsynligvis vil dette gå bra, så vi vil ikke starte opp noe før det eventuelt er behov. Det er fem timers forsinkelse fra vannet går ned fra breen til vi eventuelt ser en markant stigning, så vi vil kunne evakuere folk med god margin om det blir nødvendig, sier Kvalen, som forsikrer om at situasjonen følges tett.
Innbyggerne i Fortunsdalen i Luster venter fortsatt på beskjed om de må evakuere fra hjemmene sine. Imens føres det nøye kontroll med hvem som beveger seg inn og ut av dalen.